google/wiki40b huggingface dataset:
Algis Budrys

Algis Budrys (tikroji pavardė Algirdas Jonas Budrys, pasirašinėjęs slapyvardžiais Frank Mason, John A. Sentry, Paul Janvier, William Scarff, Robert Marner, David C. Hodgkins, Ivan Janvier, Alger Rome, 1931 m. sausio 9 d. Karaliaučiuje – 2008 m. birželio 9 d.) – žymiausias lietuvių kilmės mokslinės fantastikos rašytojas.

Biografija

Tėvas 1923 m. buvo Klaipėdos karinio sukilimo vadas, Lietuvos generalinis konsulas Karaliaučiuje Jonas Budrys. 1936 m. tėvą išsiuntus diplomatiniam darbui į JAV, kartu su juo išvyko ir šeima.
Baigė Majamio universitetą, vėliau Kolumbijos universitetą Niujorke.
Nuo 1952 m. leidyklų „Gnome Press“ ir „Galaxy Science Fiction“ redaktorius ir vadybininkas. Nuo 1993 m. leido žurnalą „Tomorrow Magazine of Speculative Fiction“.

Kūryba

Nuo 1950 m. John A. Sentry slapyvardžiu pradėjo skelbti noveles ir esė redaguojamuose žurnaluose. Vėliau ėmėsi ir didesnės apimties fantastikos kūrinių. Jau antrasis romanas „Kas?“ (Who?), pasirodęs 1958 m., pelnė rašytojui neregėtą pasisekimą. Šlovę rašytojui atnešė 1960 m. (liet. 2002 m.) pasirodęs romanas „Šelmis Mėnulis“ (Rogue Moon), laikomas mokslinės fantastikos klasika. Lietuvių kalba paskelbta apsakymų.
Jo vardas įtrauktas į 25 žymiausių XX a. antros pusės rašytojų fantastų sąrašą, jo biografija ir kūrybos analizė pateikta Charles Platt knygoje „Kas rašo mokslinę fantastiką“ greta 30-ties geriausių fantastų, tokių, kaip Aizekas Azimovas. Jo kūriniai jau tapo pripažinta mokslinės fantastikos klasika.
Marokas

Pavadinimas

Visas šalies pavadinimas arabų kalba (Al-Mamlaka al-Maghribiya) reiškia „Vakarų karalystė“. Taip pat plačiai vartojamas pavadinimas Al Maghrib, kuris reiškia „Vakarai“. Istorikai Maroką vadina Al Maghrib al Aqsá (Tolimieji Vakarai), kad atskirtų nuo istorinio regiono Magrebo. Žodis Marokas daugelyje kalbų kilo iš buvusios sostinės Marakešo pavadinimo. Berberų kalboje Murakush reiškia „Dievo žemė“. Turkiškas Maroko pavadinimas yra nuo Feso miesto.
Kiparisas (mitologija)

Istorija

Kartą šviesos dievas Apolonas ir jo meilužis Kiparisas medžiojo. Su jais kartu buvo ir Kipariso kompanionas elnias, kurį buvo padovanojęs Apolonas. Pavargęs elnias sustojo pailsėti ir atsigulė ant žolės. Žaisdamas Kiparisas iš neatsargumo jį pervėrė ietimi ir labai gailėjosi. Apolonas bandė nuraminti jaunuolį, tačiau Kiparisas prašė dangaus dievus, kad leistų jam visalaik verkti, nenumalšinamas buvo ir Apolono skausmas. Išklausęs numylėtinio prašymą, Apolonas pavertė jį sielvarto medžiu, kiparisu, kad amžiais galėtų liūdėti savo draugo. Ant medžio kamieno iš sakų susidarę lašai – amžinai gedinčio Kipariso ašaros. Dar ir dabar Kiparisas laikomas gedulo medžiu ir sodinamas kapinėse.
Kiparisomis buvo vadinamos Eteoklio ir Tetidės dukros, kurios, šokdamos per Demetros šventę, įkrito į šaltinį, o Gaja jas pavertė medžiais.
Kipariso vardu pavadinta medžių kiparisų (lot. Cupressus) gentis.
Gerard Debreu

Biografija

Žeraro Debre tėvas ir senelis buvo žymūs Kalė verslininkai. 1944 m. Žeraras Debre baigė Paryžiaus aukštąją normalinę mokyklą (École Normale Supérieure), 1946 m. Paryžiaus universitetą.
1946–1948 m. Nacionalinio mokslinių tyrimų centro asistentas. 1949–1950 m. su Rokfelerio stipendija stažavosi Upsaloje ir Osle. Nuo 1950–1955 m. Čikagos universiteto, 1955–1961 m. ir 1976 m. Jeilio universiteto, 1962–1971 m. Kalifornijos universiteto, 1971–1972 m. ir 1980 m. Luvaino, 1973 m. Kanterberio universiteto, 1998–2000 m. Paryžiaus universiteto dėstytojas, nuo 1962 m. profesorius.
1969–1971 m. Prancūzijos ekonometrijos draugijos viceprezidentas ir prezidentas. Nuo 1984 m. Amerikos filosofų draugijos narys. Nuo 1990 m. Amerikos ekonomikos asociacijos prezidentas.
Gerard Debreu palaidotas Paryžiaus Per Lašezo kapinėse.

Veikla

1954 m. veikale, parašytame kartu su Kenetu Arou „Pusiausvyros egzistavimas konkurencinėje ekonomikoje“ (Existence of an Equilibrium for a Competitive Economy), įrodė, kad egzistuoja rinkos pusiausvyrą sukuriančios kainos. Nustatė, kokiomis sąlygomis garantuojamas alokacinis efektyvumas arba paskirstymo efektyvumas. Įrodė, kad rinkos pusiausvyra gali būti stabili ir didelėje ekonomikos sistemoje su daugybe rinkos dalyvių.
1959 m. knygoje „Vertės teorija. Ekonominės pusiausvyros aksiominė analizė“ (Theory of Value. An Axiomatic Analysis of Economic Equilibrium) į vieną bendrosios pusiausvyros modelį sujungė gamybos išdėstymo, kapitalo bei elgsenos neapibrėžtomis sąlygomis teorijas.

Įvertinimas

1976 m. jam įteiktas Prancūzijos Garbės legiono ordinas. 1983 m. jo veikla įvertinta Nobelio ekonomikos premija.
Velykų salos vėliava

Rapanujų vėliava – rapanujų etnoso vėliava, vadinama reimiro. Vėliava stačiakampė, balta su raudonu simboliu (antkrūtininiu papuošalu). Simbolis yra dvipusiai simetriškas.
Simbolis primena raudoną pusmėnulį ragais į viršų. Ragai ne smailūs, o su vyrų veidų, žvelgiančių į virš ir šiek tiek pasuktais link simetrijos ašies, profiliais, kurie irgi pusmėnulių pavidalo.

Teigiama, kad tokius antkrūtininius papuošalus (pektorales) ceremonijose dėvėdavo rapanujų vadai.
Amerikos tarptautinės teisės bendrija

Amerikos tarptautinės teisės bendrija (angl. American Society of International Law, ASIL) – teisėtyrininkų draugija tarptautinės teisės (mokslo) srityje JAV. Įkurta 1906 m. Buveinė - Vašingtonas. ASIL vienija 4 000 narių iš 100 šalių. 
Leidžia mokslinį teisės žurnalą American Journal of International Law, vieną žymesnių tarptautinės teisės moksle.
Juodžemis

Juodžemis – stepių, miškastepių ir miško dirvožemis, pasižymintis dideliu derlingumu ir tamsia spalva, artima juodai. Susiformuoja po daugiametėmis žolėmis, miško paklote. Turi jam būdingą storą puveninį horizontą, patvarią trupininę struktūrą ir daug humuso.
Tamsią spalvą juodžemiui suteikia humusas – organinių liekanų puvenos, kurias dirvožemiui suteikia irdamos žuvusių gyvūnų ir augalų dalys – šaknys, nukritę spygliai, lapai, žievė, šakos.
Žemdirbystės požiūriu, juodžemis yra vienas geriausių dirvožemių tipų. Lietuvoje plačiai naudojamas daržininkystėje, kambarinių augalų auginimui, kapaviečių viršutiniam sluoksniui.
Juodžemis yra tarp tų dirvožemių tipų ar jų komponentų, dažniausiai kasamų prekybai: kaip žvyras, smėlis, molis ir pan. Teigiama, jog juodžemiai užima apie 6% žemės sausumos.
Johnstone FC

Istorija

Klubas įkurtas 1878 m.
Klubas išformuotas 1927 m.

Stadionas

„Newfield Park“ stadionas.
Aš nežinau, kas aš esu

Aš nežinau, kas aš esu – 1994 m. Lietuvos kino studijoje sukurtas meninis filmas. Drama. Filmo trukmė – 2 val. 30 min.

Siužetas

Marija ir jos brolis – narkomanų vaikai. Mirus broliui Marija dvasiškai palūžta. Baisėdamasi galima savo būsimo vaiko ateitimi, ryžtasi jo atsikratyti…
Santarenas (Portugalija)

Istorija

138 m. pr. m. e. romėnai dabartinio Santareno vietoje įkūrė Skalabio (lot. Scallabis) miestą. I a. tai buvo vienas svarbiausių Luzitanijos miestų. Vėliau miestą užėmė alanai ir vandalai, tuomet jis vadintas Sancta Irene. Nuo VIII a. miestas valdytas arabų ir vadintas Šantarinu. 1147 m. Santareną užėmė portugalai, vadovaujami Alfonso I.
Šarka

Išvaizda

Nesunkiai atpažįstama iš savo apdaro, žeme šokinėja savotiškai kilnodama uodegą. Patino ir patelės galva, kaklas, pagurklis, nugara, uodega ir sparnai juodi, melsvai žalio metalo žvilgesio. Plačios dėmės pečių srityje, pilvas ir krūtinė balti. Šarkų kūno ilgis 40-51 cm, iš kurio 20-30 cm sudaro ilga uodega, išskėstų sparnų tarpugaliai 48-62 cm. Jų svoris 175–300 g, iš ko patinėliai vidutiniškai sveria daugiau – 233 g, patelių vidutinis svoris 203 gramai.

Elgsena

Gyvena paupių, paežerių krūmynuose, mėgsta įsikurti laukuose bei pievose esančiuose krūmynuose. Balsas „šėk-šėk-šėk… " Monogamas. Lizdo teritoriją pasirenka jau kovo mėn. Lizdą dažniausiai krauna beržuose, karkluose, pušyse, nuo 1,7 iki 18 m aukštyje. Lizdą suka iš šakų, žemių, vidų iškloja plonomis šakelėmis. Lizdui padaro stogą ir šonuose dvi landas. Kiaušinius deda balandžio pradžioje. Dėtyje 7-8 kiaušiniai, kurių lukštas šviesiai žalsvas, išmargintas tankiais rusvais taškučiais bei dėmelėmis. Peri 18-20 dienų.
Šarkos dažniausiai laikosi poromis. Gana atsargios, žmogaus arti neprisileidžia ir pamačiusios jį ar kokį plėšrūną, pradeda triukšmauti arba netrukus tyliai nuskrenda.
Laikoma, kad šarkos yra ne tik vieni iš protingiausių paukščių, bet ir gyvūnų apskritai. Kaip ir kitų varninių (pvz., varnų), šarkų smegenų ir kūno masės santykis yra panašus į žmogbeždžionių ir banginių. Šarkos yra vieninteliai žinduolių klasei nepriklausantys gyvūnai, išlaikantys savęs atpažinimo veidrodyje testą.
Varniniai paukščiai mėgsta blizgančius daiktus, juos vagiliauja, bet neseniai atlikti Anglijos Ekseterio universitete šarkų tyrimai parodė, kad joms tai nebūdinga. Testuojant jas su blizgančiais daiktais, iš 64 atvejų tik du kartus į juos atkreipė dėmesį.

Mityba

Minta vabzdžiais, kiaušiniais, jaunais paukšteliais, pelėmis, uogomis, vaisiais, žiemą lesa atliekas, apsilanko sąvartynuose.
Baltymų virškinimas

Baltymų virškinimas – procesas vykstantis virškinamajame trakte, kurio metu, veikiant specifinėms peptidazėms (proteazėms) yra hidrolizuojami peptidiniai ryšiai esantys baltymuose iki monomerų – aminorūgščių.

Procesai storojoje žarnoje

Storajame žarnyne nesuvirškintas maistas beveik neskaidomas, nes storoji žarna neturi gaurelių, joje nevyksta membraninis virškinimas. Čia nedaug fermentų, o su maistu patekusius plonosios žarnos fermentus suskaido mikroflora. Storajame žarnyne intensyviai vyksta baltymų puvimo ir rūgimo procesai. Puvimo metu vyksta a.r dekarboksilinimas ir deamininimas. Dekarboksilinimo metu susidaro kai kurie toksiški aminai, pvz.: putrescinas, kadaverinas – ptoaminai. Rezorbavęsi ptoaminai gali sukelti parezes, traukulius, aritmijas, mažinti kraujospūdį. Ptoaminai paprastai susidaro pūvant lavonams, todėl jie dar vadinami lavonų nuodais. Analogiškai gali susidaryti ir kiti aminai: iš tirozino – tiraminas; iš histidino – histaminas ir t. t. Taip pat dekarboksilinimo metu susidaro biologiškai aktyvūs aminai svarbūs alerginėms, širdies, nervų sistemoms bei ligų diagnostikoje.
Kamerfreilina

Kamerfreilina (rus. камер-фрейлина) – vyresnysis merginų rūmininkių laipsnis Rusijos imperatoriaus dvare.
Laipsnis egzistavo 1722–1917 m. 1722–1730 m. laipsnis vadinosi tikroji kamermergelė (действительнaя камер-девица) ir Rangų lentelėje buvo priskirta IV klasei (kartu su kolegijų prezidentų žmonomis, tikraisiais valstybės patarėjais ir generolais majorais).
Pagal 1834 m. rugpjūčio 26 d. Dvaro etatus kamerfreilinos buvo prilygintos statsdamoms.

1914 m. buvo 14 kamerfreilinų – jos buvo stambių valdininkų ir generolų dukros. Daugelis jų buvo iš kilmingų giminių ir buvo kavalieriškosios damos (apdovanotos šv. Jekaterinos ar kitais ordinais). Daugelis jų buvo laikomos esančiomis atostogose ir rūmuose pasirodydavo tik iškilmingais atvejais.

Kamerfreilinos dvare nevykdė jokių pareigų, o tik dalyvaudavo dvaro ceremonijose. Į kamerfreilinas kreipdavosi „Ваше превосходительство“.
Laipsnis buvo panaikintas 1917 m.
Martinas Berkovecas

Karjera

Žaidėjas yra rungtyniavęs gimtinėje. Priklausė Prahos „Slavia“ klubui, bet eilę metų skolinamas kitiems klubams.

Vilniaus "Žalgiris"

2019 m. liepos 1 d. buvo pranešta, kad atstovaus Vilniaus „Žalgiriui“.
Didžioji Kinijos lyguma

Didžioji Kinijos lyguma – lyguma rytinėje Kinijos dalyje, besidriekianti šalia Geltonosios ir Rytų Kinijos jūrų pakrančių. Užima ~325 000 km² plotą. Paviršius plokščias, iškylantis iki 100 m aukščio.
Iš vakarų riboja Šanduno kalnai. Sudaryta iš storo aliuvio sluoksnio. Kinai šią Didžiąją Kinijos lygumą skiria į dvi dalis: Šiaurės Kinijos lygumą (kin. 华北平原, pinyin: Huáběi Píngyuán) ir Jangdzės vidurupio ir žemupio lygumą (kin. 长江中下游平原, pinyin: Chang Jiang Zhong-Xiayou Pingyuan).
Būdingas musoninis klimatas su lietingomis vasaromis ir vėsiomis žiemomis. Vasaros musono metu daug upių (jos daugiausia priklauso Jangdzės, Hvanghės, Haihės baseinams) išsilieja, užtvindo nemažus plotus. Iš pietų į šiaurę lygumą kerta Didysis Kinijos kanalas.
Didžioji Kinijos lyguma yra Kinijos aruodas. Čia auginami kviečiai, ryžiai, medvilnė, žemės riešutai, sojos, kukurūzai, soros ir kt. svarbios kultūros. Teritorija apgyvendinta labai tankiai.
Vilemstadas

Istorija

Punda buvo pripažinta 1634 m., kai olandai užgrobė salą iš Ispanijos. Pirmasis pavadinimas pradžioje buvo de punt (olandiškai). Otrabanda, kuri buvo įkurta 1707 m., yra naujesnė miesto dalis ir buvo numatyta paskelbti Vilemstado kultūros centru. Jos pavadinimas kilo iš otra banda, kuris reiškia „kita pusė“. Punda ir Otrabanda yra sujungta Karalienės Emos tiltu, ilgu pontoniniu tiltu. Vilemstado miesto centras didžiuojasi puošnia kolonijine architektūra, kuri yra įtakota olandų stiliaus. Miesto centras, su savo ypatinga architektūra ir gražiu uosto įėjimu, tapo UNESCO pasaulio paveldo vieta.

Ekonomika

Dėl padėties netoli Pietų Amerikos naftos telkinių, jos politinio stabilumo ir natūraliai gilaus vandens uosto, Vilemstadas tapo svarbus jūrų uostas. Vilemstado uostas yra vienas didžiausių naftos apdirbimo uostų Karibuose. Rafinavimo fabrikas, pagal kilmę pastatytas ir įsavintas Royal Dutch Shell 1915 m., buvo parduotas Kiurasao valdžiai už vieną guldeną 1985 m. ir dabar nuomuojamas Venesuelos naftos kompanijai.

Turizmas

Nuo XX amžiaus 6-ojo dešimtmetio Vilemstadas gauna daug pajamų iš turizmo. Mieste yra daug viešbučių. Čia dažnai užsuka kruiziniai laivai. Įprastas turistų kelionės tikslas – aplankyti bent vieną iš kelių kazino, esančių mieste.

Infrastruktūra

Vilemstadą aptarnauja Hato tarptautinis oro uostas, kuris yra Insel Air ir Kiurasao oro uosto namų bazė.
Holger Pedersen

Glotalinė teorija

1951 m. publikuotame straipsnyje H. Pedersenas padarė išvadą, kad priebalsis b indoeuropiečių prokalbėje vartojamas nenormaliai retai. Tačiau, lyginant kalbas, buvo galima spręsti, jog kažkada tai buvo atitinkamas duslusis sprogstamasis priebalsis p, kuris daugumoje kalbų sutinkamas retai arba jo nėra (žr. „Indoeuropiečių prokalbė“: „Uždarumos priebalsių eilių skaičius ir kokybė“).
Taip pat H. Pedersenas teigė, kad indoeuropiečių prokalbės numanomi skardieji aspiruotieji priebalsiai bh dh gh iš tiesų, matyt, bus buvę duslieji aspiruotieji ph th kh.
Remdamasis visu tuo, H. Pedersenas padarė prielaidą, kad trijų eilių indoeuropiečių prokalbės sprogstamieji p t k, bh dh gh ir b d g anksčiau turėję būti b d g, ph th kh ir (p) t k.
Į jo teoriją nebuvo atkreiptas dėmesys, kol P. Hoperis (angl.  P. Hopper, JAV, 1973) ir du tarybiniai kalbininkai T. Gamkrelidzė bei V. Ivanovas daugybėje straipsnių, o vėliau – fundamentaliame Gamkrelidzės ir Ivanovo darbe (1984, vertimas į ang. k. 1995), iškėlė prielaidą, kad indoeuropiečių prokalbės b d g eilė pradžioje turėjusi būti priebalsių p' t' k' eile. Šitaip performuluota teorija sulaukė didelio atgarsio.
Ansel Adams

Biografija

Iš mokyklos išmestas už prastą elgesį, išsilavino namuose. Paauglystėje mokėsi groti pianinu ir fotografuoti. Būdamas septyniolikos jis įstojo į „Sieros Nevados kalnų“ gamtosaugos draugiją. Joje išbuvo iki pat savo mirties, kurį laiką ėjo direktoriaus pareigas.
Pirmosios A. Adamso nuotraukos buvo publikuotos 1921 m. 1940-aisiais pradėjo dirbti komerciniu fotografu ir juo dirbo iki 1970-ųjų. Pavyzdžiui, 1941 m. iš Vidaus reikalų ministerijos gavo užsakymą nufotografuoti nacionalinius parkus ir indėnų rezervatus. Iš to nepraturtėjo, tačiau gyvenimo pabaigoje jam pavyko praturtėti. Už vieną nuotraukų seriją jis susižėrė 25 milijonus JAV dolerių. Tai buvo 1941 m. padaryta nuotrauka „Mėnulio patekėjimas Hernandese, Naujojoje Meksikoje“ (angl. Moonrise, Hernandez, New Mexico). Jos 8x10 colių dydžio negatyvas laikomas vienu brangiausių pasaulyje. 2006 m. ji buvo parduota už 609 600 JAV dolerių „Sotheby's“ aukcione.
Paskutiniais savo gyvenimo metais nebedarė fotografijų, nes skundėsi silpnėjančia sveikata, bet užsiėmė senų nuotraukų ryškinimu. Pastaroji nuotrauka ir buvo viena iš anksčiau darytų tik vėliau išryškintų.
1974 m. A. Adamsas buvo surengęs asmeninę parodą Niujorko Metropoliteno meno muziejuje. Už viso gyvenimo nuopelnus saugant gamtą 1980-aisiais JAV prezidentas Džimis Karteris jį apdovanojo Laisvės medaliu – aukščiausiu nacionaliniu apdovanojimu. 1984 m. mirė, po kovos su vėžiu neatlaikė jo širdis.

Gamtosauga

Dažniausiai fotografavo JAV vakarus, ypač dabartinio Josemičio nacionalinį parko teritoriją, kurioje jis lankėsi kasmet nuo 1916 m ir kovojo už jos apsaugą. 1938 m. buvo išleistas Siera Nevados kalnams skirtas fotoalbumas, kuris, pasiekęs JAV Kongresą, sukėlė nemažai diskusijų apie valdžios urbanizacijos užmojus. Galiausiai, po A. Adamso kalbos Kongrese, 1940-aisiais, Josemitų lyguma buvo paskelbta nacionaliniu parku. Savo paskutiniame interviu jis prisipažino: „Kai pirmą kartą pamačiau Josemitų viršukalnes, tai buvo tarsi apreiškimas. Nieko panašaus prieš tai nei regėjau, nei įsivaizdavau. Ir tai liko su manimi visam gyvenimui.“
EuroBasket 2011 atkrintamosios varžybos

EuroBasket 2011 atkrintamosios varžybos vyko rugsėjo 14-18 dienomis Kaune Žalgirio arenoje. Geriausios E ir F grupių komandos žaidė vieno minuso sistema iki pat finalo.
Keidų dvaras

Istorija

Sodyboje Keiduose buvo apsigyvenusi daugiavaikė šeima. Jos nuteistus tėvus uždarius į kalėjimą, o jų 9 vaikus iškėlus į globos įstaigą, namai liko be šeimininkų. Vagys pirmiausia nusitaikė į buvusią bažnytėlę dėl jos vertingų raudonų plytų. Buvo ardomos sienos, pertvaros, perdengimai, stogas. Akmenės rajono valdžia norėjo išsaugoti buvusio Keidų dvaro pastatus, ypač buvusią bažnytėlę, pastatytą kunigo Juliaus Putriaus (mirė bene 1934 m.). Šalies Kultūros vertybių apsaugos departamentas rajono valdžią ragino sutrukdyti kultūros paminklo naikintojams.
Apie 2000 m. į nuniokotą buvusį Keidų dvarą buvo įleista gyventi nepasiturinti šeima, kuri nepabūgo čia jos laukusių darbų. Seniūnija pasiūlė pagalbą, nemokamai davusi plytų. Šiukšlėms kuopti Darbo birža atsiuntė darbininkų. Namo pertvaras mūrijusiems statybininkams atlyginimą mokėjo valdžia. Valdžiai, kuriai rūpėjo išsaugoti šį kultūros paminklą, padedant sodyba gražėjo, troboje radosi tvarka, buvo suramstytas tvartas. Bet ir po trejų šeimos gyvenimo buvusiame dvare metų čia nebuvo elektros. Prašymo elektrifikuoti sodybą valdžia netenkino, nes čia nebuvo įregistruotas ūkininko ūkis. Nebuvo leista atstatyti koplyčios iš šiuolaikinių plytų ar sutvarkyti statinio rūsį, pritaikant jame laikyti bulves. Naujasis sodybos šeimininkas galiausiai liko darbuotis vienas pats.
Litauische Echo

Litauische Echo – Lietuvos Tarybos laikraščio „Lietuvos aidas“ vokiškas vertimas, skirtas vokiečių okupacinei administracijai. Leistas 1917–1918 m. „Litauische Echo“ turėjo būti patikrintas cenzūros prieš išeinant „Lietuvos aidui“. Šis verstas laikraštis buvo leidžiamas nedideliu tiražu ir skirtas tik „vidiniam naudojimui“, t. y., vokiečių pareigūnams.
Pleofonija

Pleofonija (iš gr. πλεο 'daug' + φωνή 'garsas'; rus. полногласие [polno 'glasijie]) arba pilnagarsystė – viena iš fonetikos ypatybių, skirianti šiuolaikines rytų slavų kalbas nuo vakarų ir pietų slavų kalbų. Terminas pilnagarsystė (rus. полногласие) buvo pasiūlytas M. Maksimovo. Manoma, kad šis fonetikos reiškinys atsirado dėl baltų kalbų substrato arba įtakos.
Rytų slavų kalbų areale pleofonija ėmė reikštis apie VII amžių kaip judriųjų balsių metatezės rezultatas: *TorT > ToroT, *TolT > ToloT, *TerT > TereT, *TelT > ToloT, TeleT, TeloT, kai T – bet koks priebalsis; žvaigždute žymimi rekonstruoti junginiai.

Antrasis pleofonijos etapas

Fonetiniai pokyčiai rytų slavų dialektuose, atitinkantys pleofoniją, tik su redukuotais balsiais ъ ir ь: *TъrT > TъrъT, *TьrT > TьrьT. Buvo būdinga šiaurės krivičių ir senajam Naugardo dialektui. Vėliau šiuose junginiuose antrasis redukuotas balsis arba iškrito, arba pagal bendrąją redukuotųjų balsių išnykimo taisyklę virto neredukuotu sveikuoju balsiu.
Kai kurie žodžiai, patyrę antrąją pleofoniją, pateko į bendrinę rusų kalbą, pavyzdžiui: вер/ё/вка (senovės Naugardo tarme вьрвъка), бестол/о/чь šalia giminingo толк (sen. Naugardo tarme тълкъ), сумер/е/чный šalia сумерки (sen. Naugardo tarme сумьркъ). Kada prasidėjo antrasis pleofonijos etapas, kalbininkai nesutaria. Kai kurie mano, kad antrasis pleofonijos etapas prasidėjo redukuotųjų balsių išnykimo laikais (XII a. antrojoje pusėje – XIII a. pr.), kiti teigia šį reiškinį prasidėjus anksčiau.
Antrąjį pleofonijos etapą patyrė šiaurinės rusų tarmės, be to, šis fonologinis virsmas jose nenuoseklus: верх (ве́рех, верёх), серп (се́реп, серёп), корм (ко́ром, коро́м), столб (сто́лоб, столо́б), горб (го́роб, горо́б) ir žodžiai su šaknimi долг-, долж- (до́лог (долг), до́ложен, доло́жен, доложён, до́ложность ir t. t.). Be šių dažnesnių žodžių su pleofonija, tarmėtyrininkai yra aptikę ir tokių formų: во́лок, го́рос’ (горсть), дёрен, жере́дочка, холомо́к, че́ревь, четве́рег, чёлон, шерёстка, тёрен, то́рог ir kitų.
Šis reiškinys paplitęs tam tikrame areale. Tarmių žemėlapiuose tai pastebima rusų šiaurės vakarų tarmėse (daugmaž sutampa su senovės Naugardo dialekto teritorija), kurioje bendrinės kalbos žodžiai верх, столб, корм, серп,горб ir kiti patyrė pleofoniją. Ankstyvuoju rusų pietryčių tarmių formavimosi laikotarpiu, įvairių priebalsių junginiuose sutinkamas beatsirandąs balsis: свёк[ъ]ла, по́м[ъ]ню ir pan., o žodžiuose ко́р[ъ]м ir го́р[ъ]б redukuoti balsiai gali būti ne antrojo pleofonijos etapo padarinys, kaip kad šiaurės vakarų tarmėse.
Ranga IV

UAB „Ranga - IV“ - viena didžiausių statybos bendrovių Lietuvoje, priklausanti koncernui „Ranga Group“.
Kompanijos prezidentas Laimutis Pinkevičius.
Generalinis direktorius Aidas Šuopys.

Veikla

Pagrindinė bendrovės veikla – statybos paslaugos: statybos projektų valdymas, generalinė ranga, surenkamos ir monolitinės gelžbetoninės, mūro ir metalo konstrukcijos. Darbai vykdomi tiek Lietuvoje, tiek užsienio šalyse (Švedija, Latvija, Ukraina, Rusija).
Bendrovė įgyvendino tokius projektus, kaip verslo ir prekybos centras „Europa“, Vilniaus m. savivaldybės pastatas, K bokštas Klaipėdoje, PET žaliavos gamykla Klaipėdos LEZ ir kitus.
UAB „Ranga IV“ yra atestuota pagal kokybės (ISO 9001), aplinkosaugos (ISO 14001) ir darbuotojų saugos ir sveikatos (BS-OHSAS 18001) valdymo sistemas.
2006 m. apyvarta - virš 411 mln. Lt.
Sveikata ir darbas

Istorija

1929–1933 m. vadinosi „Darbo sveikata“. Leido Kauno miesto ligonių kasa. Spausdino Šviesos spaustuvė. Tiražas 1933 m. – 4000 egz.
Linas Blažaitis

Biografija

1989 m. baigė Kauno medicinos institutą, gydytojas.
VšĮ Vilkaviškio ligoninė - vyriausiasis gydytojas, gydytojas anesteziologas reanimatologas, echoskopuotojas, UAB „Echovita" - gydytojas echoskopuotojas.
1993 m. Lietuvos krikščionių demokratų partijos Vilkaviškio rajono skyriaus narys.
1995–1997 m. (LKDP) ir nuo 2011 m. (Nepriklausomų kandidatų koalicija) Vilkaviškio rajono savivaldybės tarybos narys. 
Žmona Rasa, vaikai: Simonas, Eglė, Marius.
Ambrozinas

Ambrozinas (it. ambrosino) – auksinė ar sidabrinė Milano moneta, kaldinta pirmosios respublikos laikais (1250–1310 m.) ir valdant Sforcoms iki XV a. pabaigos.
Moneta pavadinta pagal šv. Ambrozijaus, Milano miesto globėjo, atvaizdą monetoje.
Auksinis ambrozinas (ambrosino d’oro) sveria apie 3,5 g. Buvo kaldinamos ir 1/2 ambrozino monetos.
Sidabrinis ambrozinas (ambrosino d’argento) sveria 2,9–2,8 g. Buvo ir 2,3 g svėrę 968-os prabos sidabro ambrozinai. Sidabriniai ambrozinai buvo sidabrinio grašio variantas.
Ambrozino atmaina – ambrozinas pikolas, kitaip soldas, svėręs 1,7–2,52 g.
Inserts

Turinys

Kažkada Vanderis buvo sėkmingas kino režisierius, tačiau po draugo mirties jis visiškai prasigėrė. Dabar jis sėdi užsidaręs namuose ir uždarbiauja kurdamas trumpus nebylius pornografinius filmukus, kuriuos filmuoja tiesiog savo namuose. Kartą, jam befilmuojant sceną su Harlene (aktorė – narkomanė) ir Reksu (apie didelę karjerą svajojančiu aktoriumi, dirbančiu laidojimo namuose), apsilanko Didysis Makas (mafijozas, finansuojantis Vanderio filmus) ir jo meilužė Keitė. Nusprendus padaryti pertrauką, Harlenė randama negyva nuo narkotikų perdozavimo. Kol Didysis Makas su Reksu pasišalina, ketindami atsikratyti kūnu, lengvabūdė Keitė nusprendžia įtikinti režisierių, kad gali nenufilmuotose scenose pakeisti Harlenę…